สิงห์เจ้าท่าเศร้าประสานงา 5 ศพ เหมารถตู้ไปเชียร์ซดหนองบัวพิชญ (คลิป)
สิงห์เจ้าท่า, รถตู้ชนประสานงารถเทรเลอร์ดับสยอง 5 ศพ เจ็บสาหัส 3 คน ก่อนเกิดเหตุชวนกันไปเชียร์ทีมรักจ่าฝูงไทยลีก ที่มีคิวลงโม่แข้งบอลถ้วยโตโยต้าลีกคัพกับทีมเจ้าถิ่น หนองบัวพิชญ ที่ จ.หนองบัวลำภู ออกเดินทางจากกรุงเทพฯตั้งแต่ห้าทุ่ม ถึงชุมแพ จ.ขอนแก่น ตอนเช้ามืด จังหวะเร่งแซงรถคันหน้าที่ชะลอเลี้ยวเข้าทางแยก แต่ไม่พ้นเกิดปะทะกับรถบรรทุกกากน้ำตาลที่วิ่งสวนมา ถูกอัดก๊อบปี้ตายเจ็บยกคัน มาดามแป้ง ประธานสโมสรโพสต์ให้กำลังใจแฟนบอลก้าวผ่านความโศกเศร้า ขณะที่นักเตะทั้งสองทีมร่วมยืนไว้อาลัยในสนาม,เหตุสะเทือนขวัญช็อกแฟนบอลสิงห์เจ้าท่าขณะนั่งรถตู้ไปเชียร์ทีมรักเกิดชนประสานงารถบรรทุกกากน้ำตาลตาย 5 ศพ เจ็บสาหัสอีก 3 คน เกิดขึ้นเมื่อเวลา 05.30 น. วันที่ 15 พ.ค. ร.ต.อ.สุวิวัฒน์ นิติไกรสิทธิ์ รอง สว. (สอบสวน) สภ.ชุมแพ จ.ขอนแก่น รับแจ้งเหตุมีรถตู้ชนกับรถบรรทุกมีผู้เสียชีวิตและบาดเจ็บหลายคน บนถนนสายชุมแพ-สีชมพู บริเวณแยกบ้านโสกก้อง หมู่ 6 ต.วังหินลาด ไปตรวจสอบพร้อมด้วย พ.ต.อ.วิรัตน์ ด้วงสำรวย ผกก.หน่วยกู้ภัยเต็กก่าจีแชเกาะ หน่วยกู้ชีพ อบต.หนองไผ่ หน่วยกู้ชีพ อบต.วังหินลาด และหน่วยกู้ชีพ รพ.ชุมแพ,จุดเกิดเหตุเป็นถนนสองเลนวิ่งสวนกัน พบรถตู้โตโยต้า สีบรอนซ์เทา ทะเบียน ฮท 9476 กรุงเทพมหานคร ชนอัดก๊อบปี้กับรถเทรเลอร์ยี่ห้อแชกแมน สีขาว ทะเบียน 79-8553 กรุงเทพมหานคร ทะเบียนพ่วง 75-6562 กรุงเทพมหานคร ของบริษัทผดุงฤทธิ์ขนส่ง จำกัด มีนายสายันห์ สุวรรณ-ชัยรบ อายุ 41 ปี อยู่บ้านเลขที่ 50/1 หมู่ 8 ต.ม่วงไข่ อ.พังโคน จ.สกลนคร คนขับยืนรออยู่ในเหตุการณ์ ภายในซากรถตู้พบผู้โดยสารเสียชีวิต 3 ศพ และกระเด็นออกมาตายนอกรถ 1 ศพและมีผู้บาดเจ็บสาหัสอีก 4 คน เจ้าหน้าที่ต้องใช้เครื่องตัดถ่างนำร่างผู้เสียชีวิตกับผู้บาดเจ็บออกมาก่อนนำส่ง รพ.ชุมแพ และมีผู้เสียชีวิตเพิ่ม 1 ศพ,ทราบชื่อผู้ตาย 5 ศพประกอบด้วย 1.นายธีระพล นิภานิช อายุ 34 ปี คนขับ อยู่บ้านเลขที่ 90/129 หมู่ 8 ต.ละหาร อ.บางบัวทอง จ.นนทบุรี 2.นายนิ่ง ค้าปลา อายุ 49 ปี อยู่บ้านเลขที่ 5 หมู่ 8 ต.พระพุทธ อ.เฉลิมพระเกียรติ จ.นครราชสีมา 3.นายวุฒิโรจน์ จันประนต ไม่ทราบอายุ อยู่บ้านเลขที่ 16 แขวงลุมพินี เขตปทุมวัน กทม. 4.นายวิบูลย์ ทองคำ อายุ 40 ปี อยู่บ้านเลขที่ 274 ชุมชนนวลจิต ซอยเอกมัย 30 แยก 3 กทม. และ 5.น.ส.สมประภา หากวี อายุ 46 ปี อยู่บ้านเลขที่ 49/31 แขวงช่องนนทรี เขตยานนาวา กทม. ส่วนผู้บาดเจ็บ 3 คน ทราบชื่อ 1.นายณรงค์ฤทธิ์ วงษ์เหมา อายุ 37 ปี อยู่บ้านเลขที่ 16/12 หมู่ 12 ต.บางบัวทอง อ.บางบัวทอง จ.นนทบุรี 2.นายสมาน แสงสุด อายุ 43 ปี อยู่บ้านเลขที่ 39 หมู่ 2 ต.โนนกาเล็น อ.สำโรง จ.อุบลราชธานี และ 3.นายมนัส ชาวนาแจ๊ะ อายุ 46 ปี อยู่บ้านเลขที่ 20 หมู่ 7 ต.เขวาสินรินทร์ อ.เขวาสินรินทร์ จ.สุรินทร์,สอบสวนเบื้องต้นทราบว่า ผู้เสียชีวิตและบาดเจ็บเป็นแฟนบอลของสิงห์ท่าเรือ หรือสโมสรการท่าเรือ เอฟซี ทีมจ่าฝูงฟุตบอลไทยลีก 2019 ก่อนเกิดเหตุทั้งหมดนั่งรถตู้คันดังกล่าวเดินทางไปร่วมเชียร์ทีมรักที่มีโปรแกรมแข่งขันฟุตบอลรายการโตโยต้า ลีกคัพ 2019 รอบ 32 ทีมกับสโมสรหนองบัวพิชญ เอฟซี ที่สนามกีฬากลางจังหวัดหนองบัวลำภู ในช่วงเย็นวันที่ 15 พ.ค. โดยออกเดินทางจากกรุงเทพฯ ตั้งแต่เวลา 23.00 น. คืนวันที่ 14 พ.ค. ระหว่างวิ่งมาถึงจุดเกิดเหตุคนขับเร่งแซงรถยนต์คันหน้าที่ชะลอเลี้ยวบริเวณทางแยก เป็นจังหวะที่รถเทรเลอร์คู่กรณีบรรทุกกากน้ำตาลจาก อ.เอราวัณ จ.เลย ไปส่งที่โรงงานน้ำตาลมิตรภูเขียว จ.ชัยภูมิ สวนทางมาทำให้โชเฟอร์หักหลบไม่ทันเกิดชนประสานงากันอย่างจัง เป็นเหตุให้ผู้โดยสารรถตู้เสียชีวิตและบาดเจ็บยกคัน, ,หลังเกิดเหตุนางนวลพรรณ ล่ำซำ ประธานสโมสรฟุตบอลการท่าเรือ เอฟซี ได้โพสต์เฟซบุ๊ก Madam Pang-มาดามแป้ง-นวลพรรณ ล่ำซำ ขอแสดงความเสียใจอย่างสุดซึ้งต่อเหตุการณ์ที่เกิดขึ้น ขณะที่แฟนบอลท่าเรือกำลังเดินทางไปเชียร์ทีมของเราที่หนองบัวพิชญ เอฟซี และเกิดอุบัติเหตุทำให้แฟนบอลของเราเสียชีวิตและบาดเจ็บ ขณะนี้แป้งอยู่ที่ต่างประเทศ รู้สึกช็อกและเศร้าใจมาก ขอเป็นกำลังใจให้พวกเราชาวท่าเรือก้าวผ่านความโศกเศร้าครั้งนี้ไปด้วยกัน เราจะเป็นกำลังใจให้กัน และกันตลอดไป เพราะเราคือครอบครัว,ขณะที่นายธีรเวคิน สีหะวงค์ ผู้อำนวยการสโมสรหนองบัวพิชญ เอฟซี หรือพญาไก่ชน กล่าวว่า ในนามของตัวแทนสโมสรหนองบัวพิชญ เอฟซีขอแสดงความเสียใจกับครอบครัวผู้สูญเสีย และขอส่งกำลังใจให้กับทุกคนที่ได้รับบาดเจ็บ ซึ่งในการประชุมผู้จัดการทีมก่อนเริ่มแข่งขันจะเสนอเรื่องของการขออนุญาตให้นักฟุตบอลทั้งสองทีมร่วมกันยืนไว้อาลัยด้วยการยืนสงบนิ่ง 1 นาที เพื่อเป็นเกียรติให้กับแฟนบอลที่เสียชีวิตก่อนลงแข่งขันกันต่อไป,ส่วนบรรยากาศในสนามกีฬากลางจังหวัดหนองบัวลำภู หลังจากนักเตะของทีมการท่าเรือและหนองบัวพิชญลงสนามในเวลา 18.00 น. นักเตะทีมการท่าเรือได้นำช่อดอกไม้ทั้ง 5 ช่อวางบนโต๊ะหน้าอัฒจันทร์ฝั่งกองเชียร์ทีมเยือน จากนั้นนำไปวางไว้บนอัฒจันทร์เพื่อไว้อาลัยให้กองเชียร์ทีมสิงห์เจ้าท่าที่เสียชีวิต 5 ศพ และก่อนเริ่มการแข่งขันนักเตะทั้งสองทีมรวมถึงแฟนบอลทั้งสนามได้ยืนไว้อาลัยเป็นเวลา 1 นาที นอกจากนี้ในส่วนของกองเชียร์ฝั่งทีมเจ้าถิ่นหนองบัวพิชญนำกล่องรับบริจาคให้แฟนบอลร่วมกันสมทบทุนเพื่อนำไปช่วยเหลือครอบครัวผู้เสียชีวิตและบาดเจ็บในครั้งนี้ด้วย
ช็อกแฟนบอล สิงห์เจ้าท่า รถตู้ชนประสานงารถเทรเลอร์ดับสยอง 5 ศพ เจ็บสาหัส 3 คน ก่อนเกิดเหตุชวนกันไปเชียร์ทีมรักจ่าฝูงไทยลีก
รถตู้ชนเทรลเลอร์,สิงห์เจ้าท่า,รถตู้,รถเทรเลอร์,หนองบัวพิชญ เอฟซี,ขอนแก่น,ข่าวหน้า1,ข่าวทั่วไป